Document ID: 32008R0058

KOMISSION ASETUS (EY) N:o 58/2008,
annettu 24 päivänä tammikuuta 2008,
pysyvien tarjouskilpailujen avaamisesta jäsenvaltioiden interventioelinten hallussa olevien viljojen myymiseksi uudelleen yhteisön markkinoilla annetun asetuksen (EY) N:o 712/2007 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viljan yhteisestä markkinajärjestelystä 29 päivänä syyskuuta 2003 annetun neuvoston asetuksen (EY) N:o 1784/2003 (1) ja erityisesti sen 6 artiklan,
sekä katsoo seuraavaa:
(1)
Komission asetuksessa (EY) N:o 712/2007 (2) avataan pysyviä tarjouskilpailuja jäsenvaltioiden interventioelinten hallussa olevien viljojen myymiseksi uudelleen yhteisön markkinoilla. Mainitun asetuksen 2 artiklassa säädetään, että interventioelinten hallussaan pitämien viljojen myyntiin saattamisen menettelyistä ja edellytyksistä 28 päivänä heinäkuuta 1993 annetun komission asetuksen (ETY) N:o 2131/93 (3) 13 artiklan 4 kohdan toisesta alakohdasta poiketen toimijoiden on asetettava tarjouksen jättämisen yhteydessä 10 euroa tonnilta oleva vakuus.
(2)
Viljan hinta yhteisön markkinoilla on yleisesti ottaen noussut huomattavasti markkinointivuoden 2007/2008 alusta alkaen. Nousu ei ole kuitenkaan jatkuvaa ja hinnat vaihtelevat merkittävästi siten, että yhteisön markkinoiden laskevien hintojen ja tarjouskilpailuilla interventiovarastoista myytävien tuotteiden hintojen välillä on toisinaan erittäin suuri ero. Näiden erojen vuoksi näyttää siltä, etteivät tarjouskilpailuista hyötyvät toimijat nouda tarjouskilpailutettuja eriä. Tällä hetkellä 10 euroksi tonnilta vahvistettu vakuus ei siis näytä riittävältä kyseisten erien noutamisen varmistamiseksi. Tällaisen tilanteen välttämiseksi ja asetuksen (EY) N:o 712/2007 soveltamisalaan kuuluvan tarjouskilpailun toimivuuden mahdollistamiseksi mainitun vakuuden määrää olisi nostettava.
(3)
Sen vuoksi asetusta (EY) N:o 712/2007 olisi muutettava.
(4)
Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 712/2007 2 artikla seuraavasti:
”2 artikla
Edellä 1 artiklassa tarkoitettu myynti toteutetaan asetuksessa (ETY) N:o 2131/93 vahvistetuin edellytyksin. Poiketen siitä, mitä mainitun asetuksen 13 artiklan 4 kohdan toisessa alakohdassa säädetään, tarjouksen vakuus on kuitenkin 25 euroa tonnilta.”
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä tammikuuta 2008.

Labels: 3
17
18